52. schôdza NR SR - 4.deň - A. dopoludnia
Dátum: 2026-05-29
Poslanec: Števulová, Zuzana (PS)
Druh vystúpenia: Vystúpenie v rozprave

Krátko vystúpim, keďže teda tu z tých zdravotných dôvodov nie je pán minister vnútra. Škoda, že si to teda nedal preterminovať na iný čas, lebo sú tu nejaké veci, ktoré som sa aj ja s ním chcela dopýtať v rámci môjho vystúpenia. Toto je dôležitá novela, ktorá naozaj upravuje to, čo bude s odídencami, keď skončí dočasné útočisko. Budú mať vlastne jeden rok na to, aby si upravili svoj pobyt na Slovensku alebo teda sa vrátili späť na Ukrajinu. Zároveň ale vlastne sa skončí aj tá mimoriadna situácia, ktorá je vyhlásená v súvislosti vlastne s tým konfliktom na Ukrajine, ktorá umožňuje podľa prechodných a záverečných ustanovení zákona o pobyte cudzincov aj cudzincom iným z rôznych krajín, ktorým vypršala platnosť povolenia na pobyt, aby tu dočasne boli na takej právnej fikcii, kým si znova ten pobyt neupravia a nezískajú nové povolenie. A to je veľmi dôležitá mimoriadna situácia, pretože vzhľadom na to, že tu bol obrovský problém s tou nedostupnosťou termínov na cudzineckej polícii a s tým, že sa s nimi obchodovalo, tak cudzinecká polícia, ktorá nemá dostatok kapacít na to, aký veľký počet cudzincov tu je, plus občanov Ukrajiny, ktorí sú na dočasnom útočisku, to vlastne zvláda najmä vďaka tomu, že je tam tá mimoriadna situácia. Čiže aj to teda potom skončí a tiež tam bude to prechodné obdobie pre týchto ľudí a som sa pýtala na výbore pani Kurilovskej, že aký je ten počet ľudí, ako to odhadujú. A to je vlastne 50 000, čiže 50 000 tých cudzincov, plus teda máme tu udelené dočasné útočisko v počte. Teraz som sa zabudla pozrieť, ale je to cez 100 000, čiže to sú naozaj veľké počty a chcela som sa spýtať ministra vnútra napríklad teda na to, ako je technicky zabezpečené a ako si predstavujú, že to teda cudzinecká polícia zvládne vybaviť aj ten prechod cudzincov z dočasného útočiska na iný typ pobytu, aj vlastne tých cudzincov, ktorí sú tu na tej fikcii, tých 50 000 ďalších. Aby si teda legalizovali alebo teda upravili, keďže ten pobyt majú stále legálny, na nejaký teda ďalší pobyt. Keďže vieme, že ten počet tých termínov je obmedzený, tie kapacity ľudské prirodzene sú obmedzené a stále tu teda pretrváva čiastočne ten problém s tými obchodmi s tými termínmi, aj keď sa to zmiernilo, ale stále to je. Čiže chcela som sa spýtať pána ministra vnútra, že akým spôsobom teda to technicky idú zvládnuť v tom ročnom období, ale tak snáď bude iná príležitosť. A tiež som chcela upozorniť na to, že zatiaľ sme sa nedozvedeli vôbec nič o tom, že ako pokročilo vyšetrovanie toho obchodovania s tými termínmi. My naozaj sme sa ešte nedozvedeli, že teda kto, akí jednotlivci alebo firmy alebo skupiny stoja za tým predávaním tých termínov a že či vôbec teda niekto z toho bude niekedy obvinený a podobne. Čiže dávam do pozornosti, že v tomto, čo je podľa mňa trestná činnosť, napriek tomu, že to trvá už 2 roky. Áno. A ja som teda, keď som aj interpeláciu písala, dostala iba odpoveď, že sa to vyšetruje, výsledok sme nevideli a to ja považujem za veľké zlyhanie aj orgánov činných v trestnom konaní, lebo keď tu bola tá situácia masívna, zjavne na tom niekto prosto zarobil a ja by som chcela naozaj vedieť, však snáď by nás to všetkých malo zaujímať a predovšetkým ministra vnútra, že kto na tom zarobil, ako je to možné a že či došlo k porušovaniu zákona, lebo predsa nie je možné len tak obchodovať s termínmi nejakého úradu. Čiže tu by som očakávala jednoznačne, že pán minister sa k tomu postaví čelom a zodpovie nám tieto otázky. Ale teda nie je tu, takže dúfam, že mu to budete, kolegovia, tlmočiť, že naozaj je potrebné na toto už konečne odpovedať a povedať nám, v akom stave je to vyšetrovanie. Však možno teda orgány činné v trestnom konaní nič nezistili, ale tak nech to povedia. No a vzhľadom na to, že teda v tom návrhu sú podľa mňa ešte možnosti, ako v zásade, veď nie je na tom nič zlé, je to v zásade celkom dobre pripravená tá zmena. Akurát sú tam osoby, na ktoré sa nemyslelo. Tak sme podali s kolegyňou Plavákovou pozmeňujúci a doplňujúci návrh v zmysle vlastne nového rokovacieho poriadku. Ho už nemusím čítať, keďže sme ho podali pred rozpravou, ale teda chcem povedať, že o čom je. Predovšetkým sa teda týka cudzincov z tretích krajín, ktorí u nás vyštudovali vysokú školu a chcú podnikať. Tak chceme, aby pre nich boli miernejšie podmienky, aby nemuseli preukazovať, keď majú napríklad s. r. o. alebo družstvo, to vysoké finančné zabezpečenie, lebo si myslíme, že naozaj máme veľký problém na Slovensku s tým, aby u nás ostávali, aby k nám prichádzali tie zahraničné talenty a teda by sme mali čo najviac zmierňovať podmienky pre cudzincov, ktorí u nás vyštudovali vysokú školu a chcú tu ostať. A to sa vzťahuje aj na tých, ktorí podnikajú. Čiže tam sme podali pozmeňujúci návrh a myslím si, že keby tu bol minister vnútra, možno by bol aj priestor sa s ním o tom porozprávať, či sa to dá teda takto upraviť alebo nejakým iným smerom. Naozaj, toto je vyslovene ekonomický záujem Slovenskej republiky, záujem na získavaní talentov. Ak to nepodporíte teraz, tak ja si myslím, že by to minister mal zvážiť a buď poslaneckým návrhom v najbližšom období, alebo teda nejakou ďalšou novelou zákona o pobyte cudzincov to zvážiť, zaradiť ešte teda, kým neuplynie to jednoročné obdobie. A takisto, pokiaľ ide teda o tých odídencov, ktorí budú mať ten jeden rok na upravenie pobytu, tam sme si všimli aj z podnetov mimovládnych organizácií, ktoré sa o ne starajú, že táto zmena sa zrejme nedotkne maloletých detí, ktoré napríklad ešte ani neplnia povinnú školskú dochádzku a nie sú tu s rodičmi, ale sú tu zverené do osobnej starostlivosti alebo pestúnskej starostlivosti iných ľudí ako ich rodičov, napríklad starých rodičov alebo slovenských pestúnov, tak na nich sa tie účely pobytu, tá možnosť tej zmeny, nevzťahuje, čiže sme tam navrhli to, aby aj tieto deti v ich mene ich zákonní zástupcovia, ktorí sú teda tými opatrovníkmi, mali možnosť požiadať o to, aby tu tie deti si mohli ten pobyt legalizovať po skončení dočasného útočiska. Samozrejme, vždy platí aj v zákone o pobyte cudzincov bez ohľadu na to, že to tam nie je explicitne napísané, že vo všetkých konaniach, ktoré sa týkajú maloletých detí, má ísť predovšetkým o najlepší záujem dieťaťa, čiže budú deti, ktoré sa budú chcieť, aj bude tam najlepší záujem dieťaťa, aby sa vrátili k tým svojim rodičom, ak sú živí na Ukrajine. Dúfajme, že ich bude čo najviac, ale budú tu aj deti, ktoré asi teda budú musieť tu ostať v starostlivosti tých náhradníkov. Čiže pre tieto deti sme navrhli tiež teda konštrukciu, na ktorú teraz v tejto dobe alebo v tomto znení vlastne ten zákon o pobyte cudzincov nemyslí, takže by sme boli radi, keby to bolo podporené, či už teda v utorok, keď sa o tom bude hlasovať, alebo teda apelujem na vás, aby ste si to všimli, koaliční poslanci, a prípadne to zaradili ešte pred skončením toho prechodného obdobia ako váš vlastný, či už poslanecký návrh alebo novelu z dielne Ministerstva vnútra. Myslím si, že naozaj to za to stojí. Teda jednak vytvoriť ten priestor pre tie deti, ktoré tu nemajú rodičov, sú tu v náhradnej osobnej starostlivosti a jednak pre tých študentov, ktorí tu vyštudujú vysokú školu a chceli by vlastne pokračovať podnikaním. To je celé. Ďakujem. Vyhlasujem.